钦定古今图书集成/理学汇编/学行典/第279卷 > 颜氏家训 > 《王卿送行诗序》宋·杨时
## 钦定古今图书集成/理学汇编/学行典/第279卷 > 颜氏家训 > 《王卿送行诗序》宋·杨时

皇祐二年，光禄卿、赠太尉王公，谢事南归。在廷公卿
大夫设祖道供帐都门外，车数百辆，自祁公而下六
十有六人，各赋诗以记其行。“是行也，蝉蜕嚣尘之中，
而高蹈物表，与世之酣豢利禄而不知止者，相去远
矣。昔二疏辞位而去，都门供帐之盛则有之，至若公
卿大夫，播之声诗，垂耀无穷，盖未之有也。则公之归”
荣于二疏远矣。然余窃怪庆历、皇祐闲，君臣一心，收
揽豪英，如建厦然，大而为栋梁，细而为欂栌扂楔，无
不尽其材者。究观六十有六人，登金门，上玉堂，进居
宰辅者，殆不可胜数。公以清名重德，为时望所属，而
位止列卿，高才远识，独不究其用，士论所以重惜之
也。昔公之子通奉公，尝编集诸公送行诗为上下二
卷，欲镂板以传，未及而没。今其孙大夫始克成先志，
不远数千里以书属予为序。夫成德之后，苟非子孙
世有人焉，而能显扬无穷之闻者，未之有也。余以晚
学后进，虽不登公之门，与闻謦欬之馀音，然得诸公
之诗玩味之，亦足想见其风度矣。昔韩退之以文名
擅天下，犹以词列三王之次为荣耀。余何人哉，乃获
载名诸公之间，故承命不辞，勉为之书。